
U ime Allaha, Milostivog, Samilosnog! 



UVOD 

Hvala i zahvala Uzvisenom Allahu, dzelle se'nuhu, Koji sve 
u mjeri stvori i odredi, Koji mu'mine Pravim putem uputi, a 
kafirima bolnu kaznu priredi. 

Neka su salavat i selam na Njegovog odabranog roba i 
Poslanika, Muhammeda Ibn Abdullaha, sallallahu alejhi 
ve sellem, na one koji su se prihvatili Njegove upute, koji 
se drze Sunneta i na sve sljedbenike do Sudnjega Dana. 

Svemoguci Allah je, iz neizmjerne milosti prema svojim 
robovima, puteve dobra ucinio lahkim i za malo truda 
obecao im veliku nagradu, kako bi nadoknadili 
propusteno i kako bi grijehe zamijenili dobrim djelima. 

U odredenim danima se, za ista djela, dobija mnogo 
veca nagrada nego u drugim prilikama. Nazovimo to 
"Sezonom dobra". Jedna od njih je mjesec Muharrem u 
kome je Dan asure, deseti muharrem, koji muslimani 
obiljezavaju na razlicite nacine, postom, sto je, vidjet 
cemo utemeljeno; dok je i mnogo onih koji su od novotara 
ili pak savremenih musrika koji se pripisuju islamu i 
muslimanima, isto to cine na razlicite nacine: sijskim 
samobicevanjem, sto je nakaradno i spremanjem jela 
zvanog Asura, o cemu ne nalazimo traga u zivotu prvih 
muslimana. Dan asure ima svoj znacaj, historijat i propise, 
on je jedno od znamenja dini-islama, a Allah, azze ve 
dzelle, kaze: "Pa ko postiva Allahove propise - to je 

Znak CeStita Srca." (Prijevod znacenja sura El-Hadzdz, ajet broj 32). 



VRJEDNOST ALLAHOVA MJESECA 

MUHARREMA 

Vrijednost Allahovog mjeseca muharrema i dana Asure 
uistinu je velika, medutim, i pored toga, ljudi su u pogledu 
ovog mjeseca i ovog dana podijeljeni u nekoliko skupina: 
oni koji, nazalost, o ovom mjesecu ne znaju skoro nista; oni 
koji znaju o Allahovom mjesecu muharremu i danu Asuri 
odredene stvari koje su zasnovane na izmisljenim 
hadisima i obicajima koji nemaju utemeljenja u vjeri; i oni 
koji znaju stvarnu vrijednost mjeseca muharrema i dana 
Asure, ali zbog slabosti svoga vjerovanja - imana, to 
nista ne mijenja u njihovom zivotu. Stoga cemo u ovom 
tekstu pojasniti vrijednost ovog blagoslovljenog mjeseca i 
dana Asure kroz prizmu vjerodostojnih argumenata, kako 
bi se u ljudima probudio osjecaj vrijednosti tog vremena i 
njegovog iskoristavanja na najbolji moguci validan nacin, 
i kako bi se ukazalo na izmisljene i slabe hadise koji 
govore o mjesecu muharremu i danu Asure, te na 
odredene novotarije i neosnovane postupke vezane za 
mjesec muharrem i dan Asure. 

Allahov sveti mjesec Muharrem je blagoslovljeni mjesec, 
to je prvi mjesec u hidzretskom kalendaru i jedan od cetiri 
sveta mjeseca. 

Uzviseni Allah je kazao: "Broj mjeseci u Allaha je 
dvanaest, prema Allahovoj Knjizi, od dana kada je 
nebesa i Zemlju stvorio, a cetiri su sveta, to je prava 
vjera. U njima sebi nepravdu ne cinite (ne grijesite)!" 
(Prijevod znacenja sura Et-Tevbe, ajet broj 36.) 



Jedan dio ucenjaka tumacio je ovaj ajet rijecima: "Allah 
je zabranio nasilje — grijehe, u svim mjesecima tokom 
godine, a nasilje i grijesi u svetim mjesecima strozije su 
zabranjeni i vise kaznjivi, kao sto su i grijesi na svetim 
mjestima strozije zabranjeni nego na drugim mjestima." 

Kazao je Allahov Poslanik, sallallahu alejhi ve sellem: 
"Dvanaest je mjeseci u godini, a cetiri su sveta, tri dolaze 
jedan za drugim: zul-ka'de, zul-hidzdze i muharrem, i 
redzeb koji pada izmedu dva dzumadeta i sabana." 
(Hadis biljeze imami Buharija i Muslim). 

Najbolji post, nakon ramazanskog, je post u mjesecu 
muharremu. 

Mnogi ljudi ne znaju da je post u mjesecu muharremu na 
velikom stepenu pohvalnosti, cak da je Allahov Poslanik 
potvrdio da je post u muharremu najvredniji nakon 
ramazanskog posta. Kazao je Allahov Poslanik: 
"Najvredniji post, nakon ramazanskog, je post u 
Allahovom mjesecu muharremu, a najbolji namaz, nakon 
obaveznih, je nocni namaz." (Hadis biljezi imam Muslim). 

Mjesec muharrem odlikuje se nad drugim mjesecima po 
danu Asure, a to je deseti dan mjeseca muharrema. 

Allahov Poslanik podsticao je sljedbenike svoga Ummeta 
da poste taj dan i onome ko ga isposti obecao oprost 
(malih) grijeha pocinjenih u protekloj godini. 

Prenosi se od Ibn Abbasa, radijjallahu anhuma, da je 
kazao: "Kada je Allahov Poslanik stigao u Medinu, 
zatekao je zidove da poste dan Asure, pa ih je upitao: 
'Sta je to? 1 Kazali su: 'Ovo je velicanstven dan (u rivajetu: 



dobri dan), u njemu je Uzviseni Allah spasio Musaa i 
njegov narod (u rivajetu: Benu Israil) od faraona i 
njegova naroda (u rivajetu: od njihovog neprijatelja) pa 
ga je Musa, alejhis-selam, postio iz zahvale Allahu. 1 
Kazao je Allahov Poslanik: 'Mi smo preci Musau od vas 1 , 
pa ga je Allahov Poslanik postio i naredio da ga poste." 
(Hadis biljeze imami Buharija i Muslim) . 

Upitan je Allahov Poslanik, sallallahu alejhi ve sellem, o 
postu na dan Asure, pa je kazao: "Post Asure brise (male) 
grijehe iz protekle godine." (Hadis biljezi imam Muslim). 

Ibnu Redzeb, rahmetullahi alejhi, u svom "Letaiful 
Me'arifu)) biljezi od Osman El-Hindija da su prvi 
muslimani: "Velicali tri desetine: zadnjih deset dana 
ramazana, prvih deset dana mjeseca zul-hidzdzeta i 
prvih deset dana muharrema. 

Samim tim sto se ovaj mjesec naziva "Allahov mjesec 
muharrem," upucuje na njegov znacaj, zna li se da se 
samo uz najuzvisenija stvorenja dodaje atribut "Allahov", 
kao: "Bejtullah" — Allahova kuca, "nakatullah" — Allahova 
deva, "Halilullah" i si. 

Sa mjesecom muharremom nastupila je i 1435 godina po 
lunarnom kalendaru koja se kod muslimana racuna od 
Hidzre, preseljenja posljednjeg Allahovog poslanika 
Muhammeda, sallallahu alejhi ve sellem, iz Mekke u 
Medinu. 

Mnogobrojne pouke mogu se iz toga izvesti, a ovom 
prilikom spomenut cemo samo neke od njih: 



• Vaznost vjere i sprovodenja u praksu njenih propisa, 
kao i slobodnog pozivanja drugih u jedinu ispravnu vjeru 
- islam. Kada vjera dode u pitanje, onda se ostavljaju i 
zrtvuju ovosvjetska dobra da bi se sacuvalo i zastitilo ono 
sto je vrednije. Poslanikovi ashabi, radijallahu annum, na 
celu sa svojim imamom i vjerovjesnikom Muhammedom, 
sallallahu alejhi ve sellem, napustaju svoje kuce, imanja i 
ducane, i ostavljaju ih iza sebe da bi mogli na drugom 
mjestu bez zapreka i zlostavljanja vjerovati i druge u 
vjeru pozivati. Ovim se prakticno pokazuje i dokazuje 
kako se zivi i radi za vjeru, i da se nista od ovosvjetskih 
dobara i uzivanja ne moze sa njom porediti. S druge 
strane, njihovi neprijatelji musrici, materijalisti, to su 
zloupotrijebili i objerucke prisvojili materijalna dobra 
muhadzira. S jedne strane krajnja vjernicka principijelnost 
i dosljednost, a s druge, nevjernicka krajnja drskost i niski 
interesi. Sta red za mnoge koji danas zrtvuju svoju vjeru 
zarad mrvica ovog prolaznog svijeta u poredenju sa 
zrtvom i naporom i odricanjem koje su podnijeli prvi 
muslimani!? 

• Nakon poteskoca dolazi izlaz, pomoc i olaksanje onima 
koji su ispravni i ustrajni. Zato se ne smije posustajati i 
gubiti nada, bez obzira na iskusenja i smutnje koje nije 
lahko niti jednostavno podnositi. 

• Vrijednost prvih muslimana, muhadzira i ensarija, koji su 
svojim zivotima i imecima pomagali ovu vjeru i zrtvovali 
se na torn putu, neka ih Uzviseni Allah nagradi najljepsom 
nagradom za cjelokupni islamski ummet onako kako samo 
On to zna i moze. 



• Blagodat izvorne ocuvanosti vjere islama iako je od 
njene objave proslo 1430 godina punih iskusenja i 
izazova. To mi ne bismo bili u stanju da nije Allahove 
milosti, obecanja i dobrote prema ovom odabranom 
ummetu, sljedbenicima Ahmeda Muhammeda, pecata svih 
vjerovjesnika, posjednika mjesta hvale dostojnog na 
Sudnjem danu i izvora s kojeg ko god se napije nikada 
nece ozednjeti, neka je na njega Allahov mir i spas i 
neprekidni blagoslovi, salavatullahi ve selamuhu alejhi. 
Nije nam propisano, islamski ummete, da slavimo 
prolazak jedne i nastup nove hidzretske godine. Nisu u 
pravu oni koji kazu da drugi imaju svoju novu godinu koju 
slave i kojoj se vesele, pa i mi trebamo slaviti svoju. Mi 
smo ummet upute, a ne neznabostva i zablude. Mi 
propise svoje vjere slijedimo, a ne izmisljamo. Tako nam 
nije propisano da slavimo svoju novu godinu, niti je to bila 
praksa Allahovog Poslanika, sallallahu alejhi ve sellem, i 
njegovih ashaba. 

U prolasku godina uzmimo pouku i preispitajmo se sta 
smo do sada uradili i zaradili. 



DAN ASURE 



DEFINICIJA ASURE 

Imam El-Kurtubi, rahmetullahi alejhi, kaze: "Rijec 'asurcT je 
promijenjeni oblik arapske rijeci 'asiretun' sto znaci 
"desert", zbog velicanja i znacaja ovog dana. (Pogledati 
Fethul-Bari: 4/254). 

HISTORIJAT DANA ASURE 

Asura je bila poznata i predislamskim Arapima koji su 
postili taj dan o cemu svjedoci predaja Aise, radijjallahu 
anha. Moguce je da su Kurejsije post toga dana 
naslijedile od naroda koji su slijedili ranije poslanike, 
mozda jos od vremena Ibrahimovog serijata. 

Pouzdano se zna da je Poslanik, sallallahu alejhi ve 
sellem, postio ovaj dan u Mekki, prije nego je ucinio 
hidzru u Medinu. 

Prenosi se od Ibnu Abbasa da je Allahov poslanik, 
sallallahu alejhi ve sellem, zatekao medinske zidove kako 
poste ovaj dan. Upitao ih je: "Sta je ovo?" Ovo je 
poseban dan, rekose, u njemu je Allah spasio Benu Israil 
od njihovog neprijatelja te ga je Musa zbog toga postio. 
Rece im: "Ja sam preci Musau od vas!" Pa je postio taj 
dan i naredio je drugima da ga poste." (Hadis biljezi 
imam Buharu 1 865). 

Iz hadisa je jasno kako je Poslanik naredio da se posti 
ovaj dan kako bi se muslimani razlikovali od zidova jer su 
oni taj dan praznikovali, a praznikom se ne posti. 



STA JE CINIO POSLANIK, SALLALLAHU ALEJHI VE 
SELLEM, NA DAN ASURE? 

Poslanik bi ovaj dan proveo u ibadetu posta. Prenosi se 
od Aise, radijjallahu anha, da je rekla: „Kurejsije su za 
vrijeme dzahilijjeta postili Dan asure, i Poslanik je taj dan 
postio. Nakon sto je ucinio hidzru u Medinu opet je postio 
taj dan i naredio je drugima da ga poste. Kada je 
propisan post ramazana, rekao je: "Ko hoce da ga posti 
neka to i dalje cini, a ko nece neka ga ostavi." (Hadis 
biljezi imam Muslim 1 1 2). 

TRETMAN POSTA NA DAN ASURE 

S obzirom da je post mjeseca ramazana propisan druge 
godine po Hidzri, a da su muslimani postili Dan asure 
prije toga u Mekki, sam hukm ovog posta moramo 
posmatrati kroz to vrijeme: 

a) Prije nego je propisan ramazanski post 

Ulema o ovom pitanju nije jednoglasna. Jedni smatraju da 
je tada post bio vazib - stroga obaveza muslimana. Ovo 
je misljenje Ebu Hanife, predaja od Safije i predaja od 
Ahmeda. 

Dokaz im je spomenuti hadis Aise, radijallahu anha, u 
kojem stoji: " Ko hoce da ga posti neka to i dalje cini, a 
ko nece neka ga ostavi." 

Drugi smatraju da je post tada bio mustehab - pohvalan. 
Ovo je poznatije Safijino misljenje, a dokaz mu je hadis 
koji prenosi Muavija, radijallahu anhu: "Ovo je Dan asure, 
Allah vam nije strogo propisao njegov post, a ja ga 



postim, pa ko hoce neka ga posti, a ko nece neka ga ne 
posti." (Hadis biljezi imam Buharija 2003). 

b) Nakon sto je propisan ramazanski post: 

Imam Nevevi, rahmetullahi alejhi, prenosi idzma — 
jednoglasno misljenje uleme kako je post ovoga dana 
sunnet, a ne vadzib. (Pogledati Serhu Sahihi Muslim, 8/4). 

DA LI POSTITI DAN PRIJE ILI POSLIJE 

ASURE? 

U vjerodostojnom hadisu navodi se da je Ibn Abbas, 
radijallahu anhuma, rekao: "Kada je Poslanik, sallallahu 
alejhu ve sellem, postio Asuru i naredio ashabima da 
poste ovaj dan, oni su kazali: 'Allahov Poslanice, to je dan 
kojem zidovi i krscani povecuju posebnu paznju!' Na to je 
Vjerovjesnik, sallallahu alejhu ve sellem, odgovorio: 
'Naredne godine, ako Allah da, postit cemo i deveti dan 
muharrema (tj. dan prije Asure).'" 

Ibn Abbas kaze: "Poslanik, sallallahu alejhu ve sellem, nije 
docekao narednu godinu." (Muslim) 

Citirani hadis aludira na to da je pohvalno postiti dan 
prije Asure i time bi se post muslimana razlikovao od 
posta ehlul-kitabija. 

Prenosi se da je Ibn Abbas radijallahu anhuma, o postu 
Asure rekao: "Postite i dan prije Asure, razlikujte se od 
zidova." (Hadis biljeze Abdurrezzak, 4/287, Tahavi, 
2/78, sa vjerodostojnim lancem prenosilaca.) 

Dakle, post dana prije Asure je legitiman po 
vjerodostojnom predanju i konsenzusu islamskih ucenjaka. 



Sto se tice posta nakon Asure (jedanaestog muharrema), 
u torn kontekstu navodi se hadis u kojem stoji da je 
Poslanik, sallallahu alejhu ve sellem, rekao: "Razlikujte se 
od zidova, postite dan prije i dan poslije (Asure)." (Hadis 
biljeze imami Ahmed, 1/241, Bejheki, 4/287, sa slabim 
lancem prenosilaca.) 

Pored slabosti u lancu prenosilaca, u citiranom hadisu 
spominje se ono sto nije navedeno u vjerodostojnom 
predanju u kojem se spominje samo post prije Asure, ali 
ne i poslije. 

Asura se moze postiti na jedan od cetiri nacina: 

1 . Postiti dan prije Asure i Asuru, 

2. Postiti dan prije, te dan Asure i dan poslije, 

3. Postiti dan Asure i dan poslije, 

4. Postiti iskljucivo dan Asure. 

Prvi nacin je potvrden vjerodostojnim hadisom, dok 
drugi nacin navodi se u slabom hadisu, osim ako se time 
zeli prakticirati post tri dana u mjesecu, na koji je poticao 
Poslanik, sallallahu alejhu ve sellem, ili se zeli postiti zbog 
toga sto je post u muharremu posebno vrijedan, kako se 
navodi u autenticnim predanjima. 

Imam Ahmed i drugi smatraju da je lijepo postiti sva tri 
dana ako covjek nije siguran u pocetak lunarnog mjeseca, 
pa postoji mogucnost da dan Asure bude prije ili kasnije. 
(Vidjeti: El-Mugni, 3/57, El-Medzmua, 6/407 i Mugnil- 
muhtadz, 1 /446). 



Trecem nacinu treba pribjeci ako osoba nije postila dan 
prije Asure, da bi se, ipak, razlikovala od zidova. 

Medutim, oko cetvrtog nacina postoji razilazenje medu 
islamskim ucenjacima, tj. da li je pohvalno postiti iskljucivo 
dan Asure (bez posta devetog ili jedanaestog dana) ili je 
to, pak, pokudeno. 

Hanefijski pravnici i imam Ahmed smatraju pokudenim 
post Asure na ovakav nacin. (Vidjeti: Serhu Fethil-kadir, 
2/350). 

Ucenjaci hanbelijske pravne skole ne smatraju pokudenim 
post Asure zasebno. (Vidjeti: El-lnsaf, 3/346). 

Po misljenju velikog broja ucenjaka, a taj stav je 
preferirao i sejhul-islam Ibn Tejmijje, nije pokudeno da se 
posti samo dan Asure, bez da covjek posti deveti ili 
jedanaesti dan muharrema. 

Prvo misljenje je utemeljeno na jacem dokazu, te je otuda 
prece i bolje postiti dan prije Asure, a Allah najbolje zna. 

Osobe koje ne budu u mogucnosti da poste taj dan, nece 
ga napastati, posto je to ibadet - nafila vremenski 
ogranicena i prolazi mogucnost postizanja obecane 
nagrade sa njenim prolaskom. 

Ako bi se desilo da dan Asure bude u subotu, nema 
smetnje da covjek posti samo subotu. Vecina islamskih 
pravnika smatrala je pokudenim samostalno post subotom 
u slucaju ako je to opca nafila, ali ako se radi o nafili sa 
povodom - kao sto je dan Asure, Arefata, tada su 
smatrali da pokudenost prestaje. 



U CEMU JE MUDROST POSTA NA DAN ASURE 



Dan asure je dan u kojem je Allah spasio Musa'a, alejhi 
selam, i njegov narod od zuluma faraona. Musa ga je, u 
znak zahvalnosti, postio. 

Nas poslanik ga je postio i rekao: "Mi smo preci Musau 
od vas." 

Ovim postom svjedocimo da je Allahova vjera jedna i da 
u islamu nema sebicnosti i njime se pokazuje kako je islam 
uputa cijelom covjecanstvu. 

Prenosi Ebu Katade, radijallahu anhu, da je Allahov 
Poslanik, sallallahu alejhi ve selem, rekao: "Post dana 
Asure brise grijehe protekle godine." (Muslim, 1 162.) 

Onaj ko nije u stanju postiti, a Uzviseni Allah zna njegov 
nijjet da bi postio da nije zapreke, posebno ako je prije 
toga postio ovaj dan, neka bude radostan zbog obecane 
nagrade od strane Sveznajuceg Gospodara koja mu, 
insallah, nece biti umanjena. 

Allahov Poslanik, sallallahu alejhi ve selem, rekao je u 
hadisu, koji od njega prenosi Ebu Berde, radijallahu anhu: 
"Ko se razboli ili bude na putu, upise mu se sve ono sto je 
radio dok je bio zdrav i kod svoje kuce." (Buhari, 2996.) 

Uzviseni Allah spasio je Musaa, alejhis-selam, i njegov 
narod od faraona i njegovih vojski na dan Asure. Nakon 
sto je Musa, alejhis-selam, pozvao faraona u obozavanje 
Jednog i Jedinog, Istinskog Boga, Uzvisenog Allaha, ovaj 
se uzoholio, odbio i rekao: "J a sam vas najuzviseniji 
gospodar." 



Zatim je Allah stavio Benu Israil na teske muke, pa je, 
Allahovom odredbom, Musa, alejhis-selam, zajedno sa 
svojim narodom napustio zemlju. 

Kada je faraon osvanuo i vidio da su Benu Israil napustili 
njegovu zemlju, pobijesnio je i sakupio svoje vojske, 
izasavsi tako iz prelijepih palata i riznica, iz prekrasnih 
basti i izvora, zeleci stici Musaa i njegov narod, kako bi ih 
do posljednjeg unistio i iskorijenio. 

Kada su ih sustigli i dvije skupine vidjele jedna drugu, 
Musaovi drugovi povikase: "Samo sto nas nisu stigli!" To 
zato sto je more bilo pred njima, a faraon sa svojim 
vojskama iza njih. Musa, alejhis-selam, pun vjerovanja i 
pouzdanja u Allaha, odgovorio im je: "Nikako! Zaista je 
uz mene moj Gospodar. On ce me uputiti." 

Tada mu je Uzviseni Allah naredio da udari svojim 
stapom po moru koje se istog trena razdvojilo i jasno se 
naziralo dvanaest puteva, upravo toliko koliko je bilo 
skupina Benu Israila. Svaka strana od mora, kroz kojeg je 
bio prolaz za Benu Israil, bijase kao veliko brdo. Tada je 
Uzviseni Allah dao da zapuse vjetar koji je osusio morsko 
dno kojim je krenuo Musa i njegov narod, ne bojeci se da 
ce ih faraon stici, niti strahujuci da ce se utopiti. Kada je 
Musa sa svojim narodom u potpunosti izasao, a faraon i 
njegove vojske u potpunosti usli u nacinjeni prolaz, 
Uzviseni Allah naredio je moru da se sastavi, pa su im se 
tijela u vodi utopila, a duse u vatri pocele prziti. 

Uzmimo pouku kako je Svemoguci Allah pomogao 
vjernike koji su slijedili Njegovo zadovoljstvo i pomogli 
Njegovu vjeru. 



Ta pobjeda nije bila zbog njihove brojnosti i snage, cak 
im nije ni na urn padala. 

Ali je Allah obecao, a Njegovo obecanje je istina: "Na 
Nama je da pomognemo vjernike." (Prijevod znacenja Er- 
Rum, 48.) 

Mnogobrojne pouke i poruke mogu se crpiti iz ovog 
velikog dogadaja, a mi cemo spomenuti ukratko samo 
neke: 

• Koliko je malih skupina pobijedilo velike, uz Allahovu 
pomoc. 

• Nece izgubiti onaj koji se istinski pouzda i osloni na 
svog Gospodara, nakon sto, u skladu sa svojim 
mogucnostima, poduzme odredene uzroke. 

• Uzviseni Allah nikada nece napustiti vjernike. 

• Allahovi ajeti ukazuju na Njegovu moc, mudrost i druga 
savrsena svojstva. 

• Vjernici iz dogadaja uzimaju pouku. 

• Vjernici su jedna skupina bez obzira na udaljenost 
mjesta i vremena. 

• Zahvalnost Uzvisenom iskazuje se ibadetom i 
pokornoscu Njemu. 

• Mi smo Musau i vjernicima koji su bili uz njega preci od 
drugih koji mu se pripisuju, a nisu na njegovoj stazi. 



ASURA IZMEDU NEMARA I PRETJERIVANJA 



Islam je vjera jasna, njegovi propisi su jasni i o njemu 
treba govoriti sa dokazom. 

Dan asure je dobrim dijelom zastupljen u muslimanskim 
masama, ali njegovo obiljezavanje mora biti u skladu sa 
Kur'anom i Sunnetom. 

Danas muslimani obiljezavaju ovaj dan na sljedeci nacin: 

Istog datuma, desetog muharrema, je u Iraku, na Kerbeli, 
ubijen Poslanikov unuk Husejn, radijjallahu anhu. 

Siti su, valjda prije svega da se i po tome razlikuju od 
sunnija, izabrali da se na taj dan sjecaju tog teskog 
dogadaja, potpuno zanemarujuci Poslanikovu praksu, 
cineci po ulicama djela krvavog samobicevanja pa nas je 
tada stid sto takva djela cine muslimani. 

Postoje i muslimani koji se krajnje nemarno odnose prema 
ovom danu i ne znajuci, ili tacnije receno, ne zele da 
znaju za njega. 

Put muslimana mora biti put sredine. Zato on ne 
dozivljava Dan asure poput onih koji su u krajnjem 
gafletu, niti kao oni koji pretjeruju i u vjeru unose ono o 
cemu Allah nije nikakav dokaz objavio. 

NEKOLIKO SLABIH I APOKRIFNIH HADISA O 

DANU ASURE 

„Ko bude koristio surmu (ar. el-ismid) na dan Asure, 
nikada ga nece boljeti oci (upala ociju)". 



„U mjesecu redzebu Nuh, alejhis-selam, ukrcao se na ladu, 
pa je naredio onima koji su bili sa njim da poste. Putovali 
su na ladl sest mjeseci i zadnji dan plovidbe i iskrcavanja 
na Dzudijji bio je dan Asure, pa ga je postio Nuh, alejhis- 
selam, oni koji su bili sa njim i zivotinje kao vid zahvalnosti 
Allahu. Razdvojilo se more pred Izraelcanima na dan 
Asure. Allah je prihvatio pokajanje Adema, alejhis-selam, 
na dan Asure. Na dan Asure rodio se Ibrahim, alejhis- 
selam." (Apokrifnim ga je smatrao sejh Albani). 

„Koji god rob bude plakao na dan pogibije Husejna, 
radijallahu anhu — na dan Asure, on ce na Sudnjem danu 
biti sa odabranim poslanicima (ulul-azm) M . 

„Ko obide bolesnika na dan Asure, kao da je obisao sve 
bolesnike iz Ademovog, alejhis-selam, potomstva". 

„Ko bude postio dan Asure, dobit ce nagradu sezdeset 
godina ibadeta". 

„Ko bude postio na dan Asure, dobit ce nagradu deset 
hiljada sehida". 

„Ko bude postio na dan Asure, dobit ce nagradu deset 
hiljada meleka". 

Jos nekoliko cinjenica koje su takoder spomenute u 
apokrifnim hadisima: 

-da je Allah stvorio Zemlju i nebesa na dan Asure 

-da je Allah stvorio pero na dan Asure 

-da se na taj dan zaustavila Nuhova lada na Dzudijji, 



-da se na taj dan Jusuf, alejhis-selam, vratio ocu Jakubu, 
alejhis-selam 

-da je Uzviseni Allah stvorio Dzibrila na dan Asure 

-da je Uzviseni Allah stvorio Adem, alejhis-selam, na dan 
Asure 

-da je Uzviseni Allah spasio iz vatre Ibrahima, alejhis- 
selam, na dan Asure 

-da je Uzviseni Allah oprostio Davudu, alejhis-selam, na 
dan Asure 

-da se Poslanik, alejhis-selam, rodio na dan Asure 

-da se Uzviseni Allah uzvisio iznad Arsa na dan Asure 

-posebne nagrade za namaze koji se obave u jutarnjem 
periodu na dan Asure (duha-namaz), 

-ozivljavanje noci Asure posebnim ibadetima i posebnim 
vrstama namaza. 

NOVOTARIJE NA DAN ASURE 

Jedna od najvecih novotarija prisutna u danu Asure jeste 
okupljanje rafidija - siija na Kerbeli, mjestu pogibije 
Husejna, radijallahu anhu, te njihovo izvodenje 
tradicionalnog rituala "matam". 

Koliko je toga u torn danu sto oni cine a sto je u koliziji sa 
nacelima vjere islama, samo Uzviseni Allah zna! 

Proklinjanje prvih generacija, naricanje, cupanje i 
cijepanje odjece, unakazavanje ljudskoga tijela, samo su 



neke stvari koje se tog dana cine na Kerbeli, a koje su 
vjerom strogo zabranjene. 

Allahov Poslanik, sallallahu alejhi ve sellem, zabranio je 
da se njegov kabur posjecuje svake godine na isti dan i 
da se od toga nacini praznik - svetkovanje, pa kako 
onda komentarisati postupak sljedbenika ove zabludjele 
sekte?! 

Hi oni smatraju da taj hadis nije vjerodostojan, kao sto su 
na taj nacin odbacili i mnoge druge vjerodostojne hadise 
zabiljezene u zbirkama imama Buharije i Muslima, ili 
mozda smatraju da je Husejn, radijallahu anhu, na vecem 
stepenu od Poslanika, kao sto smatraju da je hodocasce 
Kerbele vrednije od posjete Mekke?! 

Ako bismo na sve to pridodali ideolosku pozadinu ove 
novotarije, tek tada bismo shvatili o kakvoj i kolikoj 
novotariji se radi. Da nas Allah sacuva zablude nakon 
upute! 

Pred nama je jos jedna prilika da cinjenjem ibadeta 
posta dobrim djelom pobrisemo lose. Ozivimo u nasim 
kucama jedno od znamenja ove Vjere ciste - Dan Asure o 
cijoj vrijednosti Poslanik islama kaze: "Post na Dan asure 
je oprost za male grijehe ucinjene tokom godine, a post 
na Dan Arefata je oprost za male grijehe ucinjene tokom 
dvije godine." (Pogledati Avnul-Ma'bud, 4/78-79). 

Neka je svaka hvala Allahu, subhanehu ve te'ala, s cijom 
blagodati zavrsavaju se sva dobra djela! Neka je 
salavat i selam na Njegovog roba i poslanika 
Muhammeda, sallallahu alejhi ve sellem, na njegovu 



porodicu, supruge, potomke, sve ashabe i sve koji ih 
slijede u dobru do Sudnjega dana. Molim Te, Uzviseni 
Allahu, da ovaj trud ucinis iskrenim radi Tvoga Plemenitog 
lica i da njime okoristis Svoje robove. Slavljen neka si Ti, 
Gospodaru moj, i hvaljen. Nema istinskog boga osim 
Tebe. Od Tebe oprosta trazim i Tebi se kajem. 

Safet Suljic 

03.01.1435-06.11.2013 

